SAL: Deur dieselfde te doen, sal jy dieselfde resultate kry - Solidariteit WêreldSolidariteit Wêreld
Tuis › Mediaverklarings › SAL: Deur dieselfde te doen, sal jy dieselfde resultate kry
SAL: Deur dieselfde te doen, sal jy dieselfde resultate kry
Vrydag | 02 November | 2018
Die vakbond Solidariteit het vandag gesê dat hy verheug is dat volgehoue druk die kalklig op die SAL gehou het en dat hierdie druk tot gevolg gehad het dat die regering uiteindelik die ware prentjie van die SAL sien. Dit volg ná minister Mboweni se aankondiging oor die moontlike sluiting van die redery.
Solidariteit het vroeër vanjaar in ʼn geskiedkundige stap aansoek gedoen om die sukkelende redery onder besigheidsredding te plaas.
“Weens kaderontplooiing en ongelooflike wanbestuur is die SAL in ʼn uiters moeilike situasie. Minister Mboweni stem saam met Solidariteit dat as ons aanhou om dieselfde dinge te doen, gaan ons dieselfde resultate kry,” het Werner Human, adjunkbestuurshoof van Solidariteit, gesê.
“Ons stem voorts saam met minister Mboweni dat indien ʼn privaat vennoot nie vir die SAL gevind word nie, die lugredery nooit van die grond af gaan kom nie. Die aandrang op privatisering was een van Solidariteit se primêre eise in sy besigheidsreddingsaansoek. ʼn Radikale eksterne ingryping is nodig ten einde seker te maak dat die belastingbetaler ophou om namens die SAL te bloei,” het Human bevestig.
“Solidariteit vergader in November met SAL waar SAL se bestuur verslag gaan doen oor die stand van die lugredery. Indien daar nie genoegsame vordering gemaak is met die soeke na ʼn privaat belegger nie, sal die SAL ons met geen ander opsie laat as om voort te gaan met ons besigheidsreddingsaansoek nie. Indien hulle nie uit eie wil privatiseer nie, dan sal dit ons noop om die lugredery met ʼn hofbevel deur besigheidsredding te privatiseer,” het Human afgesluit.